[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.9.2009

COM(2009) 493 τελικό

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

περί τροποποιήσεως του κανονισμού (ΕΚ) αριθ. 661/2008 για την επιβολή οριστικού δασμού αντιντάμπινγκ στις εισαγωγές νιτρικού αμμωνίου καταγωγής Ρωσίας

ΑΙΤΙΟΛΟΓΙΚΗ ΕΚΘΕΣΗ

1) Πλαίσιο της πρότασης

- Αιτιολόγηση και στόχοι της πρότασης

Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005, (εφεξής «ο βασικός κανονισμός»), στο πλαίσιο της διαδικασίας για τις εισαγωγές νιτρικού αμμωνίου καταγωγής, μεταξύ άλλων, Ρωσίας.

- Γενικό πλαίσιο

Η παρούσα πρόταση εντάσσεται στο πλαίσιο της εκτέλεσης της απόφασης του Πρωτοδικείου των Ευρωπαϊκών Κοινοτήτων σχετικά με την εγκυρότητα ενός κανονισμού του Συμβουλίου που είχε εκδοθεί σύμφωνα με το βασικό κανονισμό, σε συνέχεια έρευνας που διενεργήθηκε με βάση τις ουσιώδεις και διαδικαστικές απαιτήσεις που προβλέπονται στο βασικό κανονισμό.

- Υφιστάμενες διατάξεις στον τομέα της πρότασης

Κανονισμός (ΕΚ) αριθ. 661/2008[1] του Συμβουλίου της 8ης Ιουλίου 2008 για την επιβολή οριστικού δασμού αντιντάμπινγκ στις εισαγωγές νιτρικού αμμωνίου καταγωγής Ρωσίας ύστερα από επανεξέταση ενόψει της λήξης ισχύος των μέτρων, δυνάμει του άρθρου 11 παράγραφος 2 και μερική ενδιάμεση επανεξέταση, δυνάμει του άρθρου 11 παράγραφος 3 του κανονισμού (ΕΚ) αριθ. 384/96.

- Συνοχή με άλλες πολιτικές και στόχους της Ένωσης

Άνευ αντικειμένου.

2) Διαβούλευση με τα ενδιαφερομενα μερη και εκτιμηση αντικτυπου

- Διαβούλευση με τα ενδιαφερόμενα μέρη

Δεν υπήρξε ανάγκη για διαβουλεύσεις με τα ενδιαφερόμενα μέρη.

- Συγκέντρωση και χρήση εμπειρογνωμοσύνης

Δεν υπήρξε ανάγκη προσφυγής σε εξωτερικούς εμπειρογνώμονες.

- Εκτίμηση αντικτύπου

Η παρούσα πρόταση απορρέει από την εφαρμογή της απόφασης του Πρωτοδικείου των Ευρωπαϊκών Κοινοτήτων στην υπόθεση T-348/05 και από την εφαρμογή του βασικού κανονισμού.

Ο βασικός κανονισμός δεν προβλέπει γενική εκτίμηση των επιπτώσεων, αλλά περιλαμβάνει εξαντλητικό κατάλογο των όρων που πρέπει να εκτιμηθούν.

3) Νομικά στοιχεια της προτασης

- Συνοπτική παρουσίαση της προτεινόμενης δράσης

Με τον κανονισμό (ΕΚ) αριθ. 658/2002 του Συμβουλίου επιβλήθηκε οριστικός δασμός αντιντάμπινγκ στις εισαγωγές νιτρικού αμμωνίου καταγωγής Ρωσίας που υπάγεται στους κωδικούς ΣΟ 3102 30 90 και 3102 40 90. Κατόπιν αιτήματος του καταγγέλλοντος, διενεργήθηκε ενδιάμεση επανεξέταση του ορισμού του προϊόντος που οδήγησε στην τροποποίησή του μέσω του κανονισμού (ΕΚ) αριθ. 945/2005 της Επιτροπής με τον οποίο επιβλήθηκαν οριστικοί δασμοί αντιντάμπινγκ στις εισαγωγές στερεών λιπασμάτων καταγωγής Ρωσίας με περιεκτικότητα σε νιτρικό αμμώνιο που υπερβαίνει το 80% κατά βάρος (στο εξής «ΝΑ»). Τέλος, κατόπιν αιτήματος για τη διενέργεια επανεξέτασης ενόψει της λήξης ισχύος, σύμφωνα με το άρθρο 11 παράγραφος 2 του βασικού κανονισμού, το Συμβούλιο επέβαλε, με τον κανονισμό (ΕΚ) αριθ. 661/2008, δασμούς αντιντάμπινγκ στις εισαγωγές νιτρικού αμμωνίου καταγωγής Ρωσίας για περαιτέρω περίοδο πέντε ετών.

Στις 14 Σεπτεμβρίου 2005, η εταιρεία εξαγωγών JSC Kirovo-Chepetsky Khimichesky Kombinat υπέβαλε αίτημα στο Πρωτοδικείο για την ακύρωση του κανονισμού (EΚ) του Συμβουλίου αριθ. 945/2005, που επέκτεινε το πεδίο εφαρμογής των μέτρων. Ο αιτών υποστήριξε ότι το Συμβούλιο δεν μπορούσε να επεκτείνει τα μέτρα σε ένα προϊόν διαφορετικό από το υπό εξέταση προϊόν.

Στις 10 Σεπτεμβρίου 2008, στην υπόθεση Τ-348/05, το Πρωτοδικείο των Ευρωπαϊκών Κοινοτήτων ακύρωσε τον κανονισμό (ΕΚ) αριθ. 945/2005.

Σε συνέχεια των ανωτέρω, οι δασμοί αντιντάμπινγκ που καταβάλλονται για εισαγωγές νιτρικού αμμωνίου από την JSC Kirovo-Chepetsky Khimichesky Kombinat στην Ευρωπαϊκή Κοινότητα, σύμφωνα με τον κανονισμό (ΕΚ) αριθ. 945/2005 του Συμβουλίου και τον κανονισμό (ΕΚ) αριθ. 661/2008 του Συμβουλίου, πρέπει να καταργηθούν και στις δύο περιπτώσεις, εκτός από εκείνους που εισπράττονται για εισαγωγές προϊόντων που υπάγονται στους κωδικούς ΣΟ 3102 30 90 και 3102 40 90 και αποτελούσαν τον αρχικό ορισμό του προϊόντος.

Ως εκ τούτου, προτείνεται στο Συμβούλιο να εγκρίνει τη συνημμένη πρόταση κανονισμού, η οποία θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης το συντομότερο δυνατό.

- Νομική βάση

Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, και ειδικά το άρθρο 11 παράγραφος 4.

- Αρχή της επικουρικότητας

Η παρούσα πρόταση εμπίπτει στην αποκλειστική αρμοδιότητα της Κοινότητας. Ως εκ τούτου δεν ισχύει η αρχή της επικουρικότητας.

- Αρχή της αναλογικότητας

Η πρόταση είναι σύμφωνη με την αρχή της αναλογικότητας για τους ακόλουθους λόγους.

Το είδος της δράσης περιγράφεται στο βασικό κανονισμό και δεν αφήνει περιθώρια για εθνικές αποφάσεις.

Η αναφορά του τρόπου με τον οποίο η οικονομική επιβάρυνση και ο διοικητικός φόρτος που θα αναλάβουν η Κοινότητα, οι εθνικές κυβερνήσεις, οι περιφερειακές και τοπικές αρχές, οι οικονομικοί παράγοντες και οι πολίτες θα περιοριστούν στο ελάχιστο και δεν θα είναι δυσανάλογοι προς το στόχο της πρότασης είναι άνευ αντικειμένου.

- Επιλογή νομικής πράξης

Προτεινόμενη πράξη: κανονισμός του Συμβουλίου.

Άλλου είδους νομοθετική πράξη δεν θα ήταν κατάλληλη, επειδή πρόκειται για τροποποίηση κανονισμού του Συμβουλίου.

4 ) Δημοσιονομικές επιπτώσεις

Η πρόταση δεν έχει επιπτώσεις στον κοινοτικό προϋπολογισμό.

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

περί τροποποιήσεως του κανονισμού (ΕΚ) αριθ. 661/2008 για την επιβολή οριστικού δασμού αντιντάμπινγκ στις εισαγωγές νιτρικού αμμωνίου καταγωγής Ρωσίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΙΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[2] («βασικός κανονισμός»), και ιδίως το άρθρο 9 παράγραφος 4,

την πρόταση που υπέβαλε η Επιτροπή ύστερα από διαβούλευση με τη συμβουλευτική επιτροπή,

Εκτιμώντας τα ακόλουθα:

A. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Ο κανονισμός (ΕΚ) αριθ. 658/2002[3] του Συμβουλίου επιβάλλει οριστικό δασμό αντιντάμπινγκ στις εισαγωγές νιτρικού αμμωνίου καταγωγής Ρωσίας που υπάγεται στους κωδικούς ΣΟ 3102 30 90 και 3102 40 90. Κατόπιν αιτήματος του κοινοτικού κλάδου παραγωγής, διενεργήθηκε ενδιάμεση επανεξέταση του πεδίου του ορισμού του προϊόντος και, με τον κανονισμό (EΚ) αριθ. 945/2005[4], επιβλήθηκε οριστικός δασμός αντιντάμπινγκ στις εισαγωγές στερεών λιπασμάτων με περιεκτικότητα σε νιτρικό αμμώνιο που υπερβαίνει το 80 % κατά βάρος («ΝΑ»), που υπάγονται στους κωδικούς ΣΟ 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 και ex 3105 90 91, καταγωγής Ρωσίας.

(2) Τέλος, κατόπιν αιτήματος για τη διενέργεια επανεξέτασης ενόψει της λήξης ισχύος των μέτρων, σύμφωνα με τα άρθρα 11 παράγραφος 2 του βασικού κανονισμού, το Συμβούλιο, με τον κανονισμό (ΕΚ) αριθ. 661/2008[5], επιβεβαίωσε τους δασμούς αντιντάμπινγκ στις εισαγωγές νιτρικού αμμωνίου καταγωγής Ρωσίας.

B . ΔΙΑΔΙΚΑΣΙΑ ΕΝΩΠΙΟΝ ΤΟΥ ΠΡΩΤΟΔΙΚΕΙΟΥ

(3) Στις 14 Σεπτεμβρίου 2005, η εταιρεία JSC Kirovo-Chepetsky Khimichesky Kombinat, που έχει συσταθεί βάσει της ρωσικής νομοθεσίας, υπέβαλε αίτημα στη Γραμματεία του Τμήματος Προσφυγών του Δικαστηρίου για την ακύρωση του κανονισμού (ΕΚ) αριθ. 945/2005 του Συμβουλίου.

(4) Στις 10 Σεπτεμβρίου 2008, στην υπόθεση T-348/05, το Πρωτοδικείο των Ευρωπαϊκών Κοινοτήτων ακύρωσε τον κανονισμό (ΕΚ) αριθ. 945/2005 του Συμβουλίου της 21ης Ιουνίου 2005.

Γ. ΤΡΟΠΟΠΟΙΗΣΗ ΤΩΝ ΜΕΤΡΩΝ

(5) Σε συνέχεια των ανωτέρω, τα μέτρα αντιντάμπινγκ που ισχύουν για τις εισαγωγές νιτρικού αμμωνίου καταγωγής Ρωσίας, πλην εκείνου που υπάγεται στους κωδικούς ΣΟ 3102 30 90 και 3102 40 90, που παρασκευάζεται και εξάγεται από την εταιρεία JSC Kirovo-Chepetsky Khimichesky Kombinat, πρέπει να καταργηθούν με αναδρομική ισχύ από την ημερομηνία έναρξης ισχύος του κανονισμού (EΚ) αριθ. 661/2008 του Συμβουλίου.

(6) Για την επιστροφή ή διαγραφή πρέπει να υποβληθεί αίτηση στις εθνικές τελωνειακές αρχές σύμφωνα με την ισχύουσα τελωνειακή νομοθεσία.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η αρίθμηση του εδαφίου β) του άρθρου 2 παράγραφος 2 του κανονισμού (ΕΚ) αριθ. 661/2008 του Συμβουλίου αλλάζει και γίνεται γ).

2. Μετά το εδάφιο α) του άρθρου 2 παράγραφος 2 του κανονισμού (ΕΚ) αριθ. 661/2008 του Συμβουλίου προστίθενται τα ακόλουθα:

«β) Για εμπορεύματα που παράγονται από την εταιρεία JSC Kirovo-Chepetsky Khimichesky Kombinat (TARIC συμπληρωματικός κωδικός A959):

Περιγραφή προϊόντος | Κωδικός ΣΟ | Κωδικός Taric | Πάγιο ποσό δασμού (EUR ανά τόνο) |

- Νιτρικό αμμώνιο πλην αυτού σε υδατικά διαλύματα | 3102 30 90 | - | 47,07 |

- Μείγματα νιτρικού αμμωνίου και ανθρακικού ασβεστίου ή άλλες ανόργανες μη λιπαντικές ύλες, περιεκτικότητας σε άζωτο που υπερβαίνει το 28% κατά βάρος | 3102 40 90 | - | 47,07 |

Όσον αφορά τα εμπορεύματα που μνημονεύονται στο άρθρο 2 παράγραφος 1 και παράγονται από την JSC Kirovo-Chepetsky Khimichesky Kombinat και δεν μνημονεύονται στον παραπάνω πίνακα, δεν εφαρμόζεται δασμός αντιντάμπινγκ.»

Άρθρο 2

Οι οριστικοί δασμοί αντιντάμπινγκ που καταβάλλονται για τις εισαγωγές του υπό εξέταση προϊόντος από την JSC Kirovo-Chepetsky Khimichesky Kombinat στην Ευρωπαϊκή Κοινότητα, σύμφωνα με τον κανονισμό (ΕΚ) αριθ. 661/2008 του Συμβουλίου, εκτός εκείνων που εισπράττονται για εισαγωγές προϊόντων που υπάγονται στους κωδικούς ΣΟ 3102 30 90 και 3102 40 90, επιστρέφονται ή διαγράφονται. Για την επιστροφή ή διαγραφή πρέπει να υποβληθεί αίτηση στις εθνικές τελωνειακές αρχές σύμφωνα με την ισχύουσα τελωνειακή νομοθεσία.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Το άρθρο 1 εφαρμόζεται από την 13η Ιουλίου 2008.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος […]

[1] ΕΕ L 185 της 8.7.2008, σ. 1.

[2] ΕΕ L 56 της 6.3.1996, σ. 1.

[3] ΕΕ L 102 της 18.04.2002, σ. 1.

[4] ΕΕ L 160 της 23.6.2005, σ.1

[5] ΕΕ L 185 της 8.7.2008, σ. 1.